b'\n_START_ARTICLE_\nLa Vila (la Vall de Bianya)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un gran casal de planta rectangular i teulat a dues aig\xc3\xbces, amb els vessants vers les fa\xc3\xa7anes laterals. Va ser fortificada amb una torre de base rectangular, ubicada a l\'angle de les fa\xc3\xa7anes de migdia i llevant; disposa de tres pisos i teulat a dues aig\xc3\xbces. El mas va ser bastit amb carreus grans i ben escairats per als cantoner i obertures; disposa de baixos, planta noble, pis i golfes. Cal remarcar la galeria de la fa\xc3\xa7ana de migdia, formada per quatre arcades sostingudes per pilars i capitells tallats, caracter\xc3\xadstics de la vall bianyenca. A l\'extrem de migjorn, all\xc3\xa0 on precisament s\'uneix amb la torre defensiva hi ha ubicada la capella familiar._NEWLINE_T\xc3\xa9 diverses llindes. La inscripci\xc3\xb3 de la que hi ha a la porta de la galeria porxada diu "17 IHS 38". La de la porta principal (malmesa) indica "IHS / 16 (creu)\xc2\xa0?? / PERE BILA". La dels balcons porta escrit "1801 i PERE BILA / 1792". Finalment, la de la finestra diu "1784"._NEWLINE_Davant del casal de la Vila hi ha una \xc3\xa0mplia pallissa de planta rectangular i teulat a dues aig\xc3\xbces, sostingut per bigues de fusta, cairats, llates i les teules col\xc2\xb7locades a salt de garsa. Davant, l\'era, t\xc3\xa9 una considerable grand\xc3\xa0ria. Disposa de baixos i pis, amb doble badiu i acc\xc3\xa9s exterior per escala de pedra. Una de les bigues t\xc3\xa9 gravada la data "1625".\n_START_SECTION_\nHist\xc3\xb2ria\n_START_PARAGRAPH_\nLa Vila, juntament amb la Torre (llar de la nissaga dels Corona), la desapareguda "forcia" dels Bianya a Sant Pere i el Mol\xc3\xad d\'en Sol\xc3\xa0, eren les cases que senyorejaven aquesta vall. La Vila va ser bastida en temps medievals i es va anar ampliant i fortificant a mesura que avan\xc3\xa7aven els segles. Aix\xc3\xad veiem a les llindes dates dels segles XVII-XVIII i XIX. Com tot mas important, va disposar de nombroses cabanes i d\'un mol\xc3\xad propi al costat de la riera de Santa Margalida.'